लोक-नाचे तकड़े पारखी, श्री शम्स कंवल होर इस बारे च लिखदे न—“रक्स फितरत की ईजाद है। एक दरिया मौज मै आ गया, पानी लहराने लगा। गैर-अखत्यारी तर पर इन्सान ने दरिया की लहरों को अपनी नजर में यकजा किया तो नाच का सा लुत्फ आने लगा...।” उयै गल्ल जे, नाच प्रकृति दी सुच्ची देन ऐ। आदमी दरेया गी, उसदी लैह्‌रें गी, ठाठां मारदे दिखदा ऐ तां उसदे मनै च बी तरंगां उट्ठन लगदियां न। उसदी लत्तें-बांहें च सुरसुरी जन होन लगदी ऐ, ते जदूं आदमी मनै दी उस तरंगै गी, हत्थें-पैरें दी उस सुरसुरी गी बा-कायदा “हरकत” दिंदा ऐ, तां ओ कला दा रूप धारी लैंदी ऐ—इस्सै गी कलाकारें दी बोल्ली च नाच गलांदे न। ते हत्थें-पैरें दी हरकत जां मुद्रा कन्ने संगीत सुन्ने पर सुहागे दा कम्म करदा ऐ। डा.इकबाल लिखदे न :-